Vaikutustenarvioinnissa tarkasteltiin komission käytössä nykyisin olevia välineitä, joilla tuetaan rakenneuudistusten toteuttamista. Siinä todettiin, että vaikka EU:n tasolla on joitakin rakenneuudistusten toteuttamista tukevia välineitä, ne eivät riitä ratkaisemaan heikon ja epätasaisen toteutuksen taustatekijöitä ja edistämään tarvittavia rakenteellisia ja hallinnollisia uudistuksia. Talouspolitiikan eurooppalainen ohjausjakso on tehokas ei-sitova väline haasteiden ja uudistustarpeiden määrittämiseen ja jäsenvaltioiden näihin tarpeisiin vastaamiseksi toteuttamien toimien seuraamiseen, mutta tähän prosessiin ei sisälly täytäntöönpanovälinettä eikä keinoja tarjota varsinaisia kannustimia uudistusten toteuttamiseen. Rakenneuudistusten tukiohjelman kautta annetulla teknisellä tuella on rajalliset määrärahat, ja ohjelma päättyy 31. joulukuuta 2020. Euroopan rakenne- ja investointirahastoilla (ERI-rahastot), joita uudessa yhteisiä säännöksiä koskevassa asetuksessa nimitetään ’unionin rahastoiksi’, rahoitetaan joidenkin rakenneuudistusten toteuttamista ja kannustetaan toteuttamaan joitakin uudistuksia, erityisesti ennakkoehtoja soveltamalla. ERI-rahastojen ja tulevien unionin rahastojen tavoitteet ja toimintalogiikka tähtäävät kuitenkin edelleen enemmän investointeihin kuin uudistuksiin. Tällä hetkellä ei myöskään anneta kohdennettua tukea euroalueen ulkopuolisille jäsenvaltioille, jotka haluavat liittyä euroalueeseen, vaikka näin voitaisiin vauhdittaa lähentymisprosessia kyseisissä jäsenvaltioissa. Jos oletetaan, että politiikka ei muutu, nämä komission käytettävissä olevat välineet tarvittavien rakenteellisten ja hallinnollisten uudistusten helpottamiseksi ja edistämiseksi EU:n jäsenvaltioissa osoittautuisivat näin ollen riittämättömiksi.

Teknisen tuen tehostamista puoltavat kokemukset, joita on saatu teknisen tuen tarjoamisesta vuonna 2017 hyväksytyn rakenneuudistusten tukiohjelman kautta. Sitä edelsi Kreikka-työryhmän ja Kypros-tukiryhmän välityksellä annettu tuki. Molemmat (tilapäiset) rakenteet oli sisällytetty rakenneuudistusten tukipalveluun. Jäsenvaltiot ovat hyödyntäneet rakenneuudistusten tukiohjelmaa erittäin laajasti sen voimaantulosta alkaen ja hakeneet tukea huomattavasti enemmän kuin vuosittain saatavilla olevan rahoituksen puitteissa on ollut mahdollista antaa. Sen lisäksi, että hakemuksia on ollut enemmän kuin rakenneuudistusten tukiohjelmasta voidaan rahoittaa, jäsenvaltioilta saadun palautteen ja rakenneuudistusten tukiohjelman ensimmäisten hankkeiden käytännön toteutuksesta tehtyjen alustavien havaintojen perusteella näyttää siltä, että rakenneuudistusten tukiohjelma paikkaa rakenneuudistusten toteuttamisessa vallinnutta aukkoa, kun siitä tuetaan jäsenvaltioita uudistusprosessin eri vaiheissa. Jäsenvaltiot arvostavat ohjelman vapaaehtoista luonnetta, tuen nopeaa toimittamista ilman yhteisrahoitusta kansallisista talousarvioista ja siihen liittyvää melko vähäistä hallinnollista rasitusta sekä asiantuntemuksen jakamista muiden jäsenvaltioiden tai asiantuntijoiden kanssa. Rakenneuudistusten tukiohjelma edistää vahvasti unionin strategisten painopisteiden johdonmukaista täytäntöönpanoa sekä ratkaisujen kehittämistä ongelmiin, jotka liittyvät rajat ylittäviin kysymyksiin ja unionin laajuisiin haasteisiin, ja tällaisten ratkaisujen toteuttamista. Joissakin tapauksissa tuki on mahdollistanut rahoituksen käyttöönoton muista unionin ohjelmista esimerkiksi edistämällä ERI-rahastoista tuettavien hankkeiden parempaa valmistelua tai ERI-rahastojen ulkopuolisten osa-alueiden sisällyttämisen mukaan näiden hankkeiden avulla. Koska uudistusten toteuttamisen tukiväline on uusi väline, komissio keräsi ideoita sen rakenteen suunnittelua varten kaikissa EU:n jäsenvaltioissa järjestetyissä teknisissä työpajoissa. Useimmat jäsenvaltiot tunnustivat, että rakenneuudistuksia on tarpeen toteuttaa, ja pitivät suunnitelmaa uudesta, uudistuksiin kannustavasta välineestä tervetulleena. Samaan aikaan ne korostivat tarvetta antaa jäsenvaltioille enemmän omavastuullisuutta uudistusten toteuttamisessa. Työpajoissa koottu jäsenvaltioiden panos on otettu huomioon uudistusten toteuttamisen tukivälineen suunnittelussa. Näitä näkökohtia ovat ohjelman avoimuus kaikille EU:n jäsenvaltioille, koordinointi ERI-rahastojen kanssa, varojen kohdentaminen kaikille jäsenvaltioille, suojatoimet moraalikatoa vastaan ja sen kytkös talouspolitiikan eurooppalaiseen ohjausjaksoon.